**บทที่ 5**

**ผลการศึกษาทุนทางสังคมที่มีอยู่ในตำบลเปือย อำเภอลืออำนาจ**

**จังหวัดอำนาจเจริญ**

 ในการศึกษาทุนทางสังคมที่มีอยู่ในตำบลเปือย เพื่อนำมาสร้างการเรียนรู้แก่ประชาชนในตำบล และนำไปสู่การวางแผนสร้างและฟื้นฟูทุนทางสังคม ผู้วิจัยดำเนินการโดยใช้เครื่องมือการสัมภาษณ์ การสนทนากลุ่ม และการสังเกต โดยนำวิธีการวิจัยเชิงปฏิบัติการแบบมีส่วนร่วมมาใช้ในการดำเนินการ ได้แบ่งการดำเนินงานเป็น 2 ช่วง คือ การอบรมนวัตกรสวัสดิการชุมชน และการวิจัยภาคสนามศึกษาความมีอยู่ของทุนทางสังคมในตำบล สามารถนำเสนอ

**5.1 ผลการวิเคราะห์ข้อมูล**

 ช่วงที่ 1 การอบรมนวัตกรสวัสดิการชุมชน การดำเนินการวิจัยครั้งนี้ ผู้วิจัยให้ความสำคัญกับการมีส่วนร่วมของประชาชนในพื้นที่เป็นสำคัญ เพราะจะส่งผลให้การดำเนินงานบรรลุเป้าหมายและเกิดความยั่งยืนในพื้นที่ จึงได้ประยุกต์การวิจัยเชิงปฏิบัติการแบบมีส่วนร่วมมาเป็นแนวทางในการดำเนินงาน คือ การสร้างคนในพื้นที่ให้มาเป็นนักวิจัยร่วมทีมกับผู้วิจัย โดยเบื้องต้นผู้วิจัยได้ปรึกษากับผู้นำชุมชน พระครูอุดมโพธิกิจ และคณะกรรมการบริหารกองบุญสัจจะสวัสดิการฯ เรื่องการจัดอบรมนวัตกรสวัสดิการชุมชน ซึ่งต้องมีการประชาสัมพันธ์และรับสมัครบุคคลเข้ามาเป็น นวัตกรสวัสดิการชุมชน คือ คนในชุมชนที่มีหน้าที่อธิบาย สร้างความเข้าใจและเชิญชวนคนในชุมชนให้เข้ามา ร่วมเป็นส่วนหนึ่งในการจัดสวัสดิการชุมชน และมีหน้าที่ในการร่วมวางแผนและร่วมดำเนินงานการพัฒนากองบุญสัจจะสวัสดิการฯ ให้มีความเข้มแข็งและยั่งยืน ซึ่งต้องอาศัยผู้ที่มีจิตอาสา มีความสุขในการทำงานเพื่อส่วนร่วม จากนั้นได้ขอความอนุเคราะห์ผู้นำชุมชนประชาสัมพันธ์แจ้งให้ประชาชนในตำบลทราบ เมื่อประชาสัมพันธ์แล้ว มีผู้สนใจเข้ามาสมัครจำนวน 20 คน ประกอบด้วย 1) นางสุรีรัตน์ ราชชมพู 2) นางพัชรินท์ ทองพรม 3) นางสงวน ประสงค์พันธ์ 4) นายนิมิต ศรีสุวรรณ 5) นางโอวาส วันดีวงค์ 6) นางสุภาวดี บุญเรือง 7) นางนงคราญ ลูกอินทร์ 8) นางยุพิน กันยะวงษ์ 9) นางปุณยนุช นิลมาลี 10) นายอนันต์ นิลมาลี 11) นายวิไกร เดชอุดม 12) นางหนูเพียร แสงวงษ์ 13) นางทัศนีย์ ระเวงจิตร 14) นางสาวอริสรา บุญธิมา
15) นางอุไร กิ่งแก้ว 16) นางอุดม บุญมาลี 17) นางอิ่ม บุญศรัทธา 18) นางสุภัสสร แสงวิงศ์ 19) นางกัญจณา นิลมาลี 20) นายสมัย ชมพูศรี

 จากนั้นผู้วิจัยได้ประชุมร่วมกับคณะกรรมการกองบุญสัจจะสวัสดิการฯ พระครูอุดมโพธิ เจ้าคณะตำบลเปือย ที่ปรึกษากองบุญสัจจะสวัสดิการฯ ผู้นำชุมชน เพื่อร่วมกันกำหนดหลักสูตรการอบรมนวัตกรสวัสดิการชุมชน ซึ่งประกอบด้วยเนื้อหาจำนวน 4 เรื่อง คือ เรื่องที่ 1 ความรู้ความเข้าใจเรื่องสวัสดิการชุมชนและบทบาทของนวัตกรสวัสดิการชุมชน เรื่องที่ 2 เทคนิคการทำงานในชุมชน เรื่องที่ 3 ความรู้เรื่องทุนทางสังคม และเรื่องที่ 4 เทคนิคและวิธีการจัดเก็บข้อมูล เมื่อรับสมัครผู้มีจิตอาสาและร่างหลักสูตรเรียบร้อยแล้ว ผู้วิจัยได้ร่วมกับคณะกรรมการกองบุญสัจจะสวัสดิการฯ จัดอบรมนวัตกรสวัสดิการชุมชน โดยมีวัตถุประสงค์ เพื่อให้นวัตกรสวัสดิการชุมชนเป็นเครือข่ายสร้างความเข้าใจปรัชญาและอุดมการณ์ของกองบุญสัจจะสวัสดิการฯ แก่สมาชิก และเพื่อให้นวัตกรสวัสดิการชุมชนมีความรู้เรื่องทุนทางสังคม มีทักษะในการทำงานกับชุมชน และมีทักษะในการจัดเก็บข้อมูลชุมชน เพื่อประสิทธิภาพในการเข้าร่วมเป็นทีมวิจัยดำเนินกิจกรรมเพื่อสร้างและฟื้นฟูทุนทางสังคมสู่ความเข้มแข็งของกองบุญสัจจะสวัสดิการฯ

 ช่วงที่ 2 การวิจัยภาคสนามศึกษาความมีอยู่ของทุนทางสังคมในตำบล หลังจากที่ได้มีการอบรมนวัตกรสวัสดิการชุมชนแล้ว ผู้วิจัยได้ร่วมกับทีมนวัตกรสวัสดิการชุมชน ลงพื้นที่สำรวจทุนทางสังคมที่มีอยู่ในตำบลเปือยใน 3 ประการคือ 1) ทุนทางสังคมในมิติด้านทุนมนุษย์ 2) ทุนทางสังคมในมิติทุนสถาบันทางสังคม และ 3) ทุนทางสังคมในมิติทุนภูมิปัญญาและวัฒนธรรม ด้วยวิธีการสัมภาษณ์เชิงลึก และการสังเกต สามารถนำเสนอผลการศึกษาได้ดังนี้

**5.2 ผลการวิเคราะห์ข้อมูลจากการสัมภาษณ์**

 5.2.1 ผลการวิเคราะห์ข้อมูลผู้ให้การสัมภาษณ์เพื่อศึกษาทุนทางสังคม กลุ่มเป้าหมาย คือพระสงฆ์และปราชญ์ชาวบ้านจำนวน 20 รูป/คน ผู้นำชุมชนผู้ใหญ่บ้าน และ นายกเทศมนตรีเทศบาลตำบลเปือย 14 คน และ ประชาชนในตำบล 13 หมู่บ้าน ๆ ละ 5 คน รวม 65 คน รวมทั้งสิ้น 99 คนโดยจำแนกตามเพศ อายุ และระดับการศึกษา ดังรายละเอียดตารางที่ 1 ดังนี้

**ตารางที่ 5. 1**

*สถานภาพและข้อมูลทั่วไปของผู้ให้สัมภาษณ์*

| ข้อมูล | จำนวน | ร้อยละ |
| --- | --- | --- |
| 1. เพศ |  |  |
|  1.1 ชาย | 42 | 42.42 |
|  1.2 หญิง | 57 | 57.57 |
| 2. อายุ |  |  |
|  2.1 ต่ำกว่า 40 ปี | 23 | 23.23 |
|  2.2 40 – 50 ปี  | 37 | 37.37 |
|  2.3 51 ปี ขึ้นไป | 39 | 39.39 |
| 3. ระดับการศึกษา |  |  |
|  3.1 ต่ำกว่าปริญญาตรี | 91 | 91.91 |
|  3.2 ปริญญาตรี | 4 | 4.04 |
|  3.3 สูงกว่าปริญญาตรี  | 4 | 4.04 |

 จากตารางที่ 5.1 พบว่า ผู้ให้สัมภาษณ์เป็นเพศชาย จำนวน 42 คน คิดเป็นร้อยละ 42.42 เพศหญิงจำนวน 57 คน คิดเป็นร้อยละ 57.57 อายุต่ำกว่า 40 ปี จำนวน 23 คน คิดเป็นร้อยละ 23.23 อายุ 40-50 ปี จำนวน 37 คน คิดเป็นร้อยละ 37.37 และอายุ 51 ปี ขึ้นไป จำนวน 39 คน คิดเป็นร้อยละ 39.39 ระดับการศึกษา ต่ำกว่าปริญญาตรี จำนวน 91 คน คิดเป็นร้อยละ 91.91 ปริญญาตรี จำนวน 4 คน คิดเป็นร้อยละ 4.04 และสูงกว่าปริญญาตรี จำนวน 4 คน คิดเป็นร้อยละ 4.04

 5.2.2 ผลของการสัมภาษณ์ทุนทางสังคมที่มีอยู่ในตำบลเปือย มีรายละเอียดดังต่อไปนี้

 5.2.2.1 ทุนทางสังคมในมิติด้านทุนมนุษย์

 ตำบลเปือย มีประชากรทั้งหมดจำนวน 7,202 คน เพศชาย 3,571 คน เพศหญิง 3,631 คน ซึ่งจัดได้ว่าเป็นทุนทางสังคมที่สำคัญที่มีอยู่ในตำบล ผู้วิจัยได้จำแนกการศึกษาทุนมนุษย์ในตำบลเปือยออกเป็น 3 กลุ่ม คือ 1) กลุ่มผู้นำที่เป็นทางการ 2) กลุ่มผู้นำที่ไม่เป็นทางการ และ
3) บุคคลทั่วไป ซึ่งมีสาระสำคัญดังต่อไปนี้

 1) กลุ่มผู้นำที่เป็นทางการ ได้แก่ ทีมบริหารเทศบาลตำบล กำนัน และผู้ใหญ่บ้าน จากการที่ได้ลงพื้นที่สำรวจพบว่า กลุ่มผู้นำที่เป็นทางการในยุคปัจจุบัน (พ.ศ. 2557) ส่วนใหญ่เคยมีประสบการณ์การเป็นทีมงานผู้นำที่เป็นทางการอยู่แล้ว คือ เคยดำรงตำแหน่งรองนายกเทศมนตรี ผู้ช่วยผู้ใหญ่บ้านมาก่อนแล้ว เมื่อได้เข้ามารับตำแหน่งผู้นำที่เป็นทางการ โดยผ่านกระบวนการต่าง ๆ ตามกฏกติกาแล้ว สามารถทำงานร่วมกันได้เป็นอย่างดี เป็นผู้ที่มีความรู้ความสามารถ ส่วนใหญ่เป็นคนรุ่นใหม่ ซึ่งมีความสามารถในการเรียนรู้ รับข้อมูลข่าวสารต่าง ๆ ได้รวดเร็ว มีความคล่องตัวในการเรียนรู้และนำมาสู่การปรับประยุกต์ใช้ให้เหมาะสมกับบริบทพื้นที่ กล้าพูดในที่สาธารณะ มีความเสียสละเพื่อส่วนร่วม จึงทำให้ร่วมกันพัฒนาและดูแลคุณภาพชีวิตของประชาชนในตำบลเปือยได้ตามความเหมาะสมกับบริบทสังคม ดังตัวอย่างคำสัมภาษณ์ดังนี้

 “...ทีมกำนันผู้ใหญ่บ้านชุดนี้ ส่วนใหญ่เคยเป็นผู้ช่วยและสมาชิกเทศบาลมาก่อน ทำงานร่วมกันง่าย เพราะทุกคนทำงานเป็น มีประสบการณ์ร่วมกันมาก่อนจะมาเป็นกำนันผู้ใหญ่บ้าน ...”

(ถวิล ศรีสุวรรณ, สัมภาษณ์, 9 เมษายน 2558)

 “...ผู้ใหญ่บ้านทั้งตำบลชุดนี้ส่วนใหญ่เป็นคนรุ่นใหม่ มีใจเสียสละ ทำงานเพื่อชุมชนมาก่อนที่จะได้เป็นผู้ใหญ่บ้าน เป็นผู้ช่วยมาก่อน ผมก็เป็นคณะกรรมการหมู่บ้าน ผู้ช่วยมาก่อน มาวันนี้ก็เป็นผู้ใหญ่บ้าน ประสบการณ์มันทำให้เราทำงานเป็น...”

(วินัย สายสิน, สัมภาษณ์, 7 เมษายน 2558)

 “...ผู้นำชุดนี้ทำงานร่วมกันเป็นทีมได้ เพราะส่วนใหญ่เป็นรุ่นเดียวกัน และเคยทำงานในตำแหน่งผู้ช่วยผู้ใหญ่บ้านร่วมกันมาก่อน เป็นคนรุ่นใหม่ กล้าพูดกล้าสื่อสารแก่พี่น้องในชุมชน ทำให้งานในชุมชนเป็นเอกภาพดี และมีไปช่วยเหลือกันข้ามหมู่บ้านด้วย ผู้ใหญ่บ้านนี้ ไปช่วยผู้ใหญ่บ้านโน้นประชุมชาวบ้าน อธิบายให้ชาวบ้านเข้าใจร่วมกัน...”

(วิไกร เดชอุดม, สัมภาษณ์, 7 เมษายน 2558)

 2) กลุ่มผู้นำที่ไม่เป็นทางการ ได้แก่ พระสงฆ์ คณะครู ปราชญ์ชาวบ้าน ผู้อาวุโส ในตำบล ซึ่งในตำบลเปือยนี้ กลุ่มผู้นำที่ไม่เป็นทางการถือเป็นทุนทางสังคมที่สำคัญ เพราะท่านเหล่านี้เป็นอดีตผู้นำซึ่งสั่งสมคุณงามความดี ช่วยเหลือและพัฒนาคุณภาพชีวิตของประชาชนในตำบลมาเป็นเวลานาน พระสงฆ์ที่เป็นผู้นำที่ไม่เป็นทางการ คือ พระครูอุดมโพธิกิจ ท่านดำรงตำแหน่งเป็นเจ้าคณะตำบลเปือย และดำรงตำแหน่งเจ้าอาวาสวัดโพธิศิลา โดยดำรงตำแหน่งเจ้าอาวาสมาตั้งแต่ปี พ.ศ. 2532 จัดได้ว่าเป็นผู้นำทางจิตวิญญาณและเป็นผู้นำในด้านการพัฒนาคุณภาพชีวิตประชาชนในตำบลเปือยที่สำคัญ เพราะเมื่อท่านได้มาดำรงตำแหน่งเจ้าอาวาสแล้ว ได้พัฒนาวัดให้สะอาด ร่มรื่น เอื้อต่อการเป็นเนื้อนาบุญ เน้นการพัฒนาคนเพราะท่านเคยผ่านการอบรมหลักสูตรพระธรรมทายาทและเคยจำพรรษาที่สวนโมกขพลารามมาระยะเวลาหนึ่ง เมื่อมาอยู่ที่วัดโพธิ์ศิลา ได้ริเริ่มพัฒนาวัดจนได้รับการยกย่อยให้เป็นวัดพัฒนาตัวอย่างเมื่อ พ.ศ. 2539 และได้เริ่มกิจกรรมพัฒนาจิตใจคนเรื่อยมาจนถึงปัจจุบัน และเป็นผู้จุดประกายความคิดชักชวนญาติโยมดำเนินกิจกรรมต่าง ๆ เพื่อพัฒนาคุณภาพชีวิต ตลอดจนให้คำปรึกษาในกิจกรรมต่าง ๆ ของตำบล คณะครูในโรงเรียน ได้ทำหน้าที่ในการพัฒนาคน คือ การอบรมสั่งสอนนักเรียนในตำบลให้เป็นผู้มีความรู้และคุณธรรม โดยทำหน้าที่ในการพัฒนาคนในตำบลร่วมกับพระสงฆ์ และได้เข้ามามีส่วนร่วมในกิจกรรมพัฒนาตำบลอย่างสม่ำเสมอ ปราชญ์ชาวบ้าน ผู้อาวุโสในตำบล ซึ่งถือว่าเป็นทุนทางสังคมที่มีค่ามากของตำบล เพราะท่านเหล่านี้มีประสบการณ์ในการทำงาน ได้ร่วมกันประชุมปรึกษาหารือการพัฒนาอาชีพ สร้างกลุ่มอาชีพ และพัฒนาคุณภาพชีวิตประชาชนโดยการรวมตัวกันเป็นสภาองค์กรชุมชนประจำตำบล มีบทบาทในการแนะนำให้คำปรึกษาแก่ผู้นำที่เป็นทางการในยุคปัจจุบัน เชื่อมประสานหน่วยงานภายนอก และชักชวนคนในตำบลเข้ามามีส่วนร่วมในกิจกรรมต่าง ๆ ที่เกิดขึ้นในตำบล ทุนทางสังคมด้านผู้นำที่ไม่เป็นทางการในตำบลเปือย ปัจจุบันจัดได้ว่ามีความสมบูรณ์เหมาะสมกับพื้นที่ แต่มีข้อจำกัดในการทำหน้าที่ประสานงานกับหน่วยงานทั้งภายในตำบลและนอกตำบล ด้วยความที่ส่วนใหญ่เป็นผู้สูงอายุ ความสามารถด้านเทคโนโลยี การจัดทำเอกสาร และการเดินทางเพื่อติดต่อประสานงานไม่สะดวกมากนัก ที่ผ่านมาได้ขอให้ลูกหลานช่วยเหลือตามวาระและโอกาสที่เกิดขึ้น

 “...คนเก่าคนแก่ในตำบลเราจะมีความสัมพันธ์ที่ดีต่อกัน ทำอะไรก็จะเรียกกันมาร่วม จึงทำให้ลูกหลานเห็นแบบอย่างที่ดี ส่วนใหญ่พวกเราอายุมากแล้ว ก็จะชวนลูกหลานเข้าวัด และก็สอนการดำเนินชีวิตและการทำงานเพื่อคนในตำบลเราให้เขา เพื่อเขาจะได้ทำงานต่อในอนาคต...”

(เกิด ร่มเย็น, สัมภาษณ์, 15 เมษายน 2558)

 “...ในตำบลนี้ท่านพระครูจะเริ่มทำอะไร ท่านจะเริ่มจากกลุ่มผู้อาวุโส พ่อออกแม่ออกก่อน เพราะถ้าพ่อออกแม่ออกเห็นดีด้วย ก็จะไปชวนลูกหลานเข้าร่วมกิจกรรมต่าง ๆ ดังนั้นผู้นำที่ไม่เป็นทางการคือผู้อาวุโสในตำบล เป็นผู้ขับเคลื่อนงานต่าง ๆ ที่สำคัญ ...”

 (สำราญ ปาวรีย์, สัมภาษณ์, 10 เมษายน 2558)

 3) บุคคลทั่วไป บุคคลทั่วไปในตำบลเปือยมีวิถีชีวิตที่ไม่แตกต่างจากตำบลอื่นๆที่ต้องดำเนินชีวิตในแต่ละวัน ภายใต้กระแสโลกาภิวัตน์ ทุนนิยม บริโภคนิยม กลุ่มบุคคลทั่วไปจึงมีความหลากหลายในอาชีพ ส่วนใหญ่ประกอบอาชีพทำนา และรับจ้างทั่วไป แต่ในตำบลเปือยยังมีความเป็นเครือญาติที่ชัดเจน และที่เป็นจุดเด่นของทุนทางสังคมในด้านบุคคลทั่วไปคือ การรวมตัวกันเป็นกลุ่มอาชีพ กลุ่มกองทุนซึ่งทั้ง 13 หมู่บ้านมีกลุ่มสัจจะสะสมทรัพย์ เพื่อพัฒนาคุณธรรมครบวงจรชีวิตครบทุกหมู่บ้าน การเข้าวัดปฏิบัติศาสนกิจทำบุญในวันพระ วันสำคัญทางศาสนา และกิจกรรมทางศาสนา จากการลงพื้นที่จัดเก็บข้อมูล มีข้อกังวลเกี่ยวกับวิถีชีวิตของกลุ่มบุคคลทั่วไปอยู่ 3 ประเด็นคือ 1) การรวมกลุ่มอาชีพถึงจะมีหลายกลุ่มดูจะมีความสำเร็จ แต่ในความเป็นจริงมีการรวมกลุ่มกันจริง แต่ไม่ค่อยยั่งยืนไม่ต่างจากพื้นที่อื่นๆ ซึ่งประเด็นนี้ควรได้รับการหาสาเหตุและพัฒนาร่วมกัน 2) การเข้าวัดปฏิบัติศาสนกิจ ที่ผ่านมามีคนเข้าวัดมากกว่าปัจจุบัน ทั้งที่ในอดีตมีประชากรน้อยกว่า แต่ปัจจุบันมีประชากรมาก แต่คนที่เข้าวัดเมื่อเทียบกับในอดีตกลับน้อยกว่า ซึ่งเป็นเรื่องที่ต้องเร่งแก้ไข เพราะจะมีผลต่อจิตใจคนและส่งผลต่อการเสียสละเพื่อส่วนรวม 3) การเข้าร่วมกิจกรรมสาธารณะของหมู่บ้านและตำบล ซึ่งปัจจุบันมีผู้เข้าร่วมลดน้อยลงตามลำดับเมื่อเทียบกับในอดีตที่ผ่านมา ซึ่งในพื้นที่อื่นก็ประสบปัญหานี้เช่นกัน แต่เป็นเรื่องที่คนในตำบลเปือย ต้องตระหนักและแสวงหาทางแก้ปัญหาร่วมกัน

 “...วิถีชีวิตคนในตำบลเปือย ไม่ต่างจากหมู่บ้านในภาคอีสานอื่นๆ เรียบง่าย หาอยู่ หากินตามรอยพ่อแม่ แต่ทุกวันนี้ก็จะมีการไปทำงานในเมืองมากขึ้น เพราะมันได้เงินแน่นอน ถ้าอยู่บ้านเรามันได้เงินไม่แน่นอน ทุกวันนี้ชีวิตมันต้องใช้เงินมากขึ้น หมู่บ้าน ตำบลจึงขาดแรงงานทำงานพัฒนา เพราะคนทำงานไปเข้าเมือง เหลือแต่ผู้เฒ่าเลี้ยงหลาน...”

(พระครูอุดมโพธิกิจ, สัมภาษณ์, 7 เมษายน 2558)

 “...ลำบากขึ้นนะ การใช้ชีวิตของคนในปัจจุบัน เพราะไม่ได้อยู่เป็นครอบครัว พ่อแม่ต้องไปทำงาน ลูกอยู่กับตายาก ซึ่งก็ไม่ค่อยทันลูกหลาน น่าห่วงว่าอนาคตเด็กที่โตขึ้นมาจะเป็นอย่างไร แต่ต้องพึ่งโรงเรียนช่วยดูแลให้มากขึ้น และผู้ใหญ่ในตำบลต้องช่วยกันดูแลลูกหลาน ส่วนเรื่องความร่วมมือในกิจกรรมต่างๆ ก็ได้รับความร่วมมือพอสมควร แต่น้อยกว่าเมื่อก่อนเยอะ ...”

(เกิด ร่มเย็น, สัมภาษณ์, 15 เมษายน 2558)

 5.2.2.2 ทุนทางสังคมในมิติด้านทุนสถาบัน

 ข้อมูลทุนทางสังคมในมิติทุนสถาบันในตำบลเปือย ผู้วิจัยได้กำหนดศึกษาใน 4 สถาบันหลัก คือ 1) ครอบครัว 2) วัด 3) โรงเรียน และ 4) องค์กรปกครองส่วนท้องถิ่น ซึ่งสามารถสรุปสาระสำคัญได้ดังต่อไปนี้

 1) ครอบครัว สถาบันครอบครัวเป็นสถาบันทางสังคมที่เล็กที่สุดแต่มีความสำคัญมากที่สุด เพราะมีความใกล้ชิดกับสมาชิกในสังคม ในตำบลเปือย มีครอบครัวทั้งหมดจำนวน 1,686 ครอบครัว มีความเป็นอยู่ที่ไม่แตกต่างจากครอบครัววิถีอีสานมากนัก ประสบปัญหาเรื่องการอพยพไปทำงานในต่างจังหวัดเช่นเดียวกับพื้นที่อื่น และมีประเด็นที่ได้จากการจัดเก็บข้อมูลคือ ความสัมพันธ์ระหว่างเครือญาติในปัจจุบันมีน้อยลง เพราะญาติกันส่วนใหญ่ไปทำงานในต่างจังหวัด จะได้กลับมาเยี่ยมญาติกันในช่วงเทศกาลหรือไม่ก็มาในช่วงที่ครอบครัวมีงานบุญประเพณีต่าง ๆ แต่ในการมาแต่ละครั้ง มาอยู่พร้อมหน้าพร้อมตาญาติกันได้ไม่นานแล้วต้องกลับไปทำงานต่อ แต่ความเป็นญาติเป็นครอบครัวที่เกิดจากความคุ้นเคยกันของคนในหมู่บ้านในตำบลกลับมีความเข้มข้นขึ้น เพราะคนที่อยู่ในชุมชนเป็นกลุ่มเดียวกันคือ ลูกหลานไปทำงานในต่างถิ่น จึงมีความเข้าใจกัน มีความคุ้นเคยช่วยเหลือเกื้อกูลกันมากขึ้น

 2) วัด ในตำบลเปือยมีวัดทั้งหมด 4 วัด ซึ่งทุกวัดมีบทบาทในการเป็นศูนย์รวมจิตใจและเป็นเนื้อนาบุญของชุมชน/หมู่บ้านชัดเจน แต่มีความเข้มแข็งน้อยลงกว่าเดิม คือจำนวนคนที่เข้าร่วมในกิจกรรมของวัดมีน้อยลง เพราะด้วยหน้าที่การงานและกระแสสังคมที่ต้องเร่งรีบทำงาน วัดที่มีกิจกรรมด้านการพัฒนาคนด้านจิตใจและพัฒนาสังคมในระดับตำบล คือวัดโพธิ์ศิลา ซึ่งเป็นวัดเจ้าคณะตำบลด้วย บทบาทของวัดในการเป็นผู้นำในการพัฒนาสังคมหรือสาธารณะประโยชน์ลดน้อยลงจากในอดีต เพราะมีหน่วยงานองค์กรปกครองส่วนท้องถิ่นได้เข้ามารับหน้าที่ในการดำเนินกิจกรรมสาธารณะดังกล่าว

 “...วัดก็ยังคงทำหน้าที่ของตนเต็มกำลัง แต่คนเข้าวัดจะน้อยลง เพราะเขามีภาระของเขา แต่ถ้าทางวัดมีกิจกรรม เขาก็มาร่วมกันเป็นส่วนใหญ่นะ ถึงตัวเองไม่ได้มา ก็ฝากให้ลูกหลานให้พ่อแม่มาร่วมบ้าง วัดก็ทำหน้าที่สอนเด็กเยาวชน ในการจัดการเรียนการสอนพระพุทธศาสนาวันอาทิตย์ มอบทุนการศึกษาให้เด็ก และเทศน์สอนทุกวันพระ จะประสบปัญหาคือเราพยายามให้สิ่งดี ๆ แต่คนรับมีน้อยลง...”

(พระครูอุดมโพธิกิจ, สัมภาษณ์, 7 เมษายน 2558)

 3) โรงเรียน ในตำบลเปือยมีโรงเรียนทั้งหมด 2 โรงเรียน เป็นโรงเรียนขยายโอกาสทั้ง 2 โรงเรียน มีบทบาทในการสร้างการเรียนรู้แก่เด็กและเยาวชนภายในตำบล บทบาทด้านการพัฒนาสังคมลดน้อยลงเช่นกัน เพราะมีหน่วยงานองค์กรปกครองส่วนท้องถิ่นได้เข้ามารับหน้าที่ในการดำเนินกิจกรรมสาธารณะดังกล่าว

 “...โรงเรียนเขาก็ทำหน้าที่สอนหนังสือเด็ก และสร้างความสัมพันธ์กับผู้ปกครอง มีกิจกรรมประชุมผู้ปกครอง ร่วมพัฒนาตำบลตามโอกาสต่างๆ เป็นอย่างดี คือเขาทำหน้าที่ของเขาได้ดี แต่มันอาจจะไม่พอในสถานการณ์ปัจจุบันที่สังคมเปลี่ยนแปลง อาจจะต้องทำงานหนักขึ้นกว่าเดิม จะได้ทันความเปลี่ยนแปลง ...”

(เกิด ร่มเย็น, สัมภาษณ์, 15 เมษายน 2558)

 4) องค์กรปกครองส่วนท้องถิ่น เป็นหน่วยงานที่ถือกำเนิดขึ้นในระบบตำบลของประเทศไทย หลังจากสถาบันหลักทั้ง 3 สถาบัน คือ ครอบครัว วัด และโรงเรียน แต่มีบทบาทสำคัญมากในการดูแลคุณภาพชีวิตและพัฒนาสังคมภายในตำบล เพราะมีกฎหมายรองรับและมีงบประมาณในการดำเนินงานชัดเจน ในตำบลเปือยมีองค์กรปกครองส่วนท้องถิ่นในรูปแบบเทศบาลตำบล

 “...เทศบาลได้ทำหน้าที่ของตนเองตามกรอบของกฎหมายอย่างเต็มที่ เพราะเราถูกพี่น้องประชาชนเลือกมาให้มากำหนดแนวทางในการพัฒนาและดำเนินการพัฒนาคุณภาพชีวิต เราก็ทำเต็มที่ แต่ก็ยังมีหลายเรื่องที่ยังทำไม่ได้ ต้องอาศัยทุกภาคส่วนช่วยกัน จึงจะแก้ปัญหาในตำบลได้ดีขึ้น ...”

(ประสิทธิ์ สุรสาย,สัมภาษณ์, 7 เมษายน 2558)

 5.2.2.3 ทุนทางสังคมในมิติภูมิปัญญาและวัฒนธรรม

 ข้อมูลทุนทางสังคมในมิติทุนภูมิปัญญาและวัฒนธรรม ในตำบลเปือย ผู้วิจัยได้จำแนกการศึกษาออกเป็น 3 ประเด็น คือ 1) ภูมิปัญญาท้องถิ่น 2) ความไว้เนื้อเชื่อใจกัน 3) ความเอื้อเฟื้อเผื่อแผ่ และ 4) ความสัมพันธ์ของประชาชนในตำบล มีสาระสำคัญดังต่อไปนี้

 1) ภูมิปัญญาท้องถิ่น วิถีชีวิตของประชาชนในตำบลเปือยมีมาอย่างยาวนานได้อพยพมาจากจังหวัดอุดรธานีเมื่อประมาณ ปี พ.ศ. 2367 ดังนั้นเรื่องภูมิปัญญาท้องถิ่น จึงเป็นเรื่องเกี่ยวกับการประกอบอาชีพเพื่อการเลี้ยงดูครอบครัวคือการทำนา ปัจจุบันองค์ความรู้เรื่องการทำนามีการสืบทอดกันมาแต่ได้มีการผสมผสานแนวคิดใหม่เข้าไปเป็นจำนวนมาก เพราะเป้าหมายการผลิตในอดีตกับปัจจุบันมีความแตกต่างกัน ในอดีตมุ่งผลิตเพื่อการมีข้าวไว้บริโภคในครัวเรือน แต่ปัจจุบันมีเป้าหมายเพื่อจำหน่ายนำเงินมาจัดหาปัจจัยที่สำคัญต่าง ๆ เพื่อการเลี้ยงชีพ ซึ่งจากการลงพื้นที่ได้ข้อมูลที่น่าสนใจว่า ทุกวันนี้องค์ความรู้เรื่องการทำนา กำลังเกิดกระแสการทำนาแบบเดิม คือการทำนาแบบภูมิปัญญาดั้งเดิม ไม่ใส่ปุ๋ยเคมี ไม่ใช้สารเคมีเลย ในตำบลเปือยได้เกิดกระแสต่อต้านสารเคมีในนาข้าว และได้รับความร่วมมือจากสมาชิกเป็นอย่างดี แต่ยังไม่ได้ทั้งหมด และทุกคนได้ให้ความสำคัญกับการบำรุงดิน เพื่อต้นข้าวแข็งแรงและสามารถต่อสู้กับโรคได้ โดยไม่ต้องพึ่งสารเคมี ภูมิปัญญาด้านการจักรสาน อุปกรณ์เพื่อการเลี้ยงชีพ ปัจจุบันมีน้อยลง เพราะวัตถุดิบคือไม้ไผ่มีจำนวนน้อยลง และคนรุ่นปัจจุบันไม่มีเวลาในการเรียนรู้เรื่องการจักรสานประกอบกับปัจจุบันมีผลิตภัณฑ์ต่าง ๆ ที่ใช้แทนเครื่องจักรสานด้วยไม้ไผ่อันเป็นภูมิปัญญาได้เป็นจำนวนมากและสะดวกกว่า ภูมิปัญญาด้านการจักรสานด้วยไม้ไผ่ จึงลดน้อยลงอย่างน่ากังวล องค์ความรู้ด้านการถนอมอาหารที่โดดเด่นของตำบลคือ การทำปลาร้าและการทำไข่เค็ม ซึ่งปัจจุบันมีการรวมกลุ่มกันจัดทำขึ้นเป็นสินค้าประจำตำบล สามารถเป็นช่องทางสร้างรายได้ให้กับครัวเรือนได้ องค์ความรู้ด้านการทอผ้า มีกลุ่มทอผ้าที่สร้างชื่อเสียงให้กับตำบล มีการสืบทอดกันมาเป็นลำดับ แต่ในปัจจุบันไม่ได้เป็นเช่นในอดีตที่ต้องมีการเลี้ยงตัวไหม เพราะใช้วิธีการซื้อด้ายไหมมาทอเป็นผืนผ้าสำเร็จรูปแล้วจำหน่าย ด้วยข้อจำกัดเรื่องเวลาและสภาพแวดล้อมที่เปลี่ยนไป ไม่เอื้อต่อการปลูกหม่อนเลี้ยงไหม แต่จากการลงพื้นที่มีกลุ่มคนสนใจเห็นว่าควรรื้อฟื้นการปลูกหม่อนเลี้ยงไหมกลับคืนมา เพราะปัจจุบันสามารถสร้างเป็นหมู่บ้านท่องเที่ยวได้ ประกอบกับองค์ความรู้ด้านการแปรรูปเป็นเส้นไหม การทอผ้า และการต่อยอดเป็นผลิตภัณฑ์ต่าง ๆ ยังมีปรากฏอยู่ในตำบล

 “...ภูมิปัญญาท้องถิ่นของตำบลเรามีหลายอย่างที่เกี่ยวกับการหาอยู่หากิน เช่น การทำงานแบบอินทรีย์ ซึ่งปัจจุบันกำลังได้รับความนิยม การทำปลาร้า การทอผ้า เรื่องการทอผ้าไหม กำลังมีความพยายามจะรื้อฟื้นให้เต็มรูปแบบ มีทั้งการเลี้ยง การทอ เพื่อทำให้เป็นหมู่บ้านท่องเที่ยว เรื่องนี้กำลังคุยกันอยู่ ...”

(เกิด ร่มเย็น, สัมภาษณ์, 15 เมษายน 2558)

 “...ที่เด่นชัดมากตอนนี้ น่าจะเป็นเรื่องการทำนา เพราะสามารถลดต้นทุนได้ และข้าวจะงามมากขึ้นเรื่อย ๆ และทางรัฐบาลส่งเสริมเกษตรอินทรีย์ด้วย...”

(สมัย ชมพูศรี, สัมภาษณ์, 19 เมษายน 2558)

 2) ความไว้เนื้อเชื่อใจ ในตำบลเปือยประชาชนมีความไว้วางใจกันในระดับที่น่าพึงพอใจ เพราะทุกหมู่บ้านของตำบลเปือย มีกลุ่มกองทุนการเงินชุมชน (กลุ่มสัจจะสะสมทรัพย์ เพื่อพัฒนาคุณธรรมครบวงจรชีวิต) ทุกหมู่บ้าน โดยกลุ่มการเงินดังกล่าว มีประชาชนในหมู่บ้านเป็นผู้ดูแลบริหารจัดการกันเอง แต่ละกลุ่มมีอายุการดำเนินการมาแล้วไม่น้อยกว่า 5 ปี กิจกรรมกองทุนการเงินดังกล่าวสามารถชี้วัดเรื่องความไว้วางใจกันของประชาชนในตำบลได้เป็นอย่างดี เพราะประชาชนมีความกล้านำเงินของตนเองมาฝากกับกลุ่ม มีการปล่อยกู้กันเอง และทุกกลุ่มสามารถดำเนินการได้มาหลายปี ซึ่งอายุในการดำเนินการสามารถชี้วัดได้ถึงความไว้วางใจกัน และความซื่อสัตย์สุจริตได้ นอกจากกลุ่มการเงินแล้วยังมีกลุ่มอาชีพต่าง ๆ กระจายอยู่ในตำบลอีกหลายกลุ่ม แต่มีข้อน่าสังเกตว่ากลุ่มการเงินนั้นมีความยึดโยงกับหลักศาสนา เพราะกลุ่มการเงินประเภทกลุ่มสัจจะสะสมทรัพย์ฯ มีความยึดโยงกับศาสนาพุทธ และมีสหกรณ์เครดิตย์ยูเนี่ยน มีความยึดโยงกับศาสนาคริสต์

 “...ทุกหมู่บ้านมีกลุ่มการเงินที่ชาวบ้านเขาทำเองหมด และก็อยู่ได้หลายปีแล้วนะ เรื่องกลุ่มการเงินน่าจะสื่อถึงความไว้วางใจกันได้ และอีกอย่างเราสามารถฝากบ้านไว้กับเพื่อนบ้านกันได้สบาย ไม่ค่อยมีของหาย...”

(สุรีรัตน์ ราชมพู, สัมภาษณ์, 19 เมษายน 2558)

 3) ความเอื้อเฟื้อเผื่อแผ่ ความที่ประชาชนในตำบลเปือย มีอาชีพที่ใกล้เคียงกันคือทำนา มีวิถีชีวิตใกล้เคียงกัน มีการตั้งบ้านเรือนอยู่เป็นกลุ่ม มีการรวมกลุ่มการเงิน และกลุ่มต่าง ๆ หลากหลายกลุ่ม ส่งผลให้ในชุมชนมีความเอื้อเฟื้อเผื่อแผ่และช่วยเหลือกันในระดับที่น่าพอใจ การช่วยเหลือเกื้อกูลกันในงานบุญประเพณี หรือกิจการงานบุญในตำบล งานศพ งานบวช และงานแต่ง ฯลฯ ได้รับความร่วมมือและประชาชนในตำบลเข้าร่วมช่วยเหลือเกื้อกูลกันเป็นจำนวนมาก แต่จากการลงพื้นที่เก็บข้อมูล มีข้อกังวลของกลุ่มคนวัยกลางคนถึงวัยสูงอายุว่า ในอนาคตไม่แน่ใจว่า ความเอื้อเฟื้อเผื่อแผ่และช่วยเหลือกันจะยังคงมีอยู่ต่อไปได้หรือไม่ เพราะปัจจุบันกระแสของสังคมที่ต้องออกไปหางานทำที่ต่างพื้นที่ ไม่ค่อยมีเวลาอยู่บ้าน การพบปะพูดคุยกันมีน้อยลง จึงต้องคิดร่วมกันว่าทำอย่างไรวัฒนธรรมของชุมชน/ตำบล เรื่องความเอื้อเฟื้อเผื่อแผ่ ความรักถิ่นฐานบ้านเกิดจะยังคงอยู่และส่งต่อไปถึงลูกหลานรุ่นต่อไป

 “...ญาติโยมที่เป็นคนเก่าคนแก่ของตำบลจะให้ความสำคัญเรื่องการช่วยเหลือเกื้อกูลกันมาก เพราะเราช่วยเขาเขาช่วยเรา งานบุญ งานบวช งานแต่ง งานศพ จะช่วยเหลือกันดีมากไปก่อนงาน และช่วยเก็บของให้เสร็จแล้วจึงจะกลับบ้าน แต่เดี๋ยวนี้ตรงนี้มีน้อยลงกว่าแต่ก่อน แต่ก็ยังมีอยู่ อนาคตคนรุ่นใหม่ไม่รู้จะเป็นอย่างไร ...”

 (พระครูอุดมโพธิกิจ, สัมภาษณ์, 7 เมษายน 2558)

 4) ความสัมพันธ์ของประชาชนในตำบล ระบบเครือญาติในตำบลเปือยยังคงมีความสัมพันธ์ที่ดี แต่อาจมีความใกล้ชิดกันน้อยลง เพราะญาติในรุ่นหลัง ๆ ไม่ค่อยได้อยู่ในตำบล แต่ต้องไปหางานทำนอกพื้นที่ เมื่อมีเทศกาล หรืองานบุญประเพณีครั้งหนึ่ง จึงได้กลับมาพบปะเจอกัน ซึ่งเป็นเพียงช่วงเวลาสั้น ๆ แล้วแต่ละคนต้องกลับไปทำงานตามเดิม จึงทำให้ระบบความสัมพันธ์ของเครือญาติมีความใกล้ชิดน้อยลง แต่ระบบญาติที่ไม่ใช่เครือญาติกัน แต่เป็นญาติที่เกิดจากความคุ้นเคยกันภายในตำบลกลับมีความเข้มแข็งขึ้น เพราะถือว่าเป็นคนที่อยู่ในตำบลเดียวกันและมีลูกหลานไปทำงานต่างถิ่นเหมือนกัน มีอะไรเกิดขึ้นจะช่วยเหลือเกื้อกูลกันมากขึ้น ซึ่งเป็นระบบความสัมพันธ์ที่มีความชัดเจนมากขึ้น แต่มีข้อสังเกตจากการลงพื้นที่ว่า ต้องมีการพัฒนาที่จิตใจของคนให้มากขึ้นและสม่ำเสมอ เพราะต้องต่อสู้กับกระแสของการแข่งขันในรูปแบบต่าง ๆ ในตำบลเปือยต้องพัฒนาที่จิตใจ โดยการนำหลักธรรมมาเป็นแนวทางปฏิบัติในการดำเนินชีวิต เพื่อความไม่รู้สึกว่าต้องแข่งขันกัน ไม่เช่นนั้นในอนาคตคนตำบลเปือยจะมีการแข่งขันกันและนำไปสู่ความสัมพันธ์ การช่วยเหลือกันที่ลดน้อยลง

 “...ในตำบลส่วนใหญ่จะรู้จักกันแทบจะทั่วถึงนะ เพราะตำบลเราจะมีกิจกรรมร่วมกันบ่อย และจะมาร่วมกันที่วัดโพธิ์ศิลาบ่อย ชมรมผู้สูงอายุก็รู้จักกันทั้งตำบล เมื่อพ่อแม่รู้จักกันลูกหลานก็พลอยรู้จักกันไปด้วย และคนในตำบลมีวิถีชีวิตที่เหมือนๆ กัน จึงคุยกันรู้เรื่อง เพราะคุยเรื่องทำมาหากิน เมื่อคุยกันรู้เรื่องจึงมีความสนิทสนมกัน มีอะไรก็จะช่วยเหลือกันดี ...”

 (เกิด ร่มเย็น, สัมภาษณ์, 15 เมษายน 2558)

 “...ความเป็นพี่เป็นน้องอย่างไรก็มีให้เห็นชัดเจน ในตำบลเราจะมีความชัดเจนเรื่องแบ่งปันกัน เช่น อย่างกองบุญฯ เพราะเราแบ่งปันกันจึงตั้งอยู่ได้ มีอะไรก็แบ่งกันกิน แจกให้กินกันทั้งตำบล เพราะให้แล้วมีความสุข ผมเก็บผักผลไม้จากไร่ เอาเข้าไปในหมู่บ้าน เจอใคร ผมก็แบ่ง หรือจอดรถบอกเลยว่า ใครจะกินอะไรเชิญเลย มีความสุขที่ได้ทำ และคนอื่นก็ทำแบบผมเยอะนะ ...”

(ประยูร แผลงศร, สัมภาษณ์, 4 เมษายน 2558)

 สรุปผลการศึกษาทุนทางสังคมที่มีอยู่ในตำบลเปือย ผู้วิจัยได้ปรึกษากับคณะกรรมการกองบุญสัจจะสวัสดิการฯ ผู้นำในตำบล เรื่องการดำเนินงานศึกษาทุนทางสังคมที่มีอยู่ในตำบลเปือย โดยได้แนวทางร่วมกันว่าคือ การสร้างทีมวิจัยจากคนในพื้นที่ด้วยการรับสมัครคนในพื้นที่ที่มีจิตอาสาอยากทำงานเพื่อส่วนรวมได้จำนวน 20 คน จัดอบรมเป็นนวัตกรสวัสดิการชุมชน คือ คนในชุมชนที่เป็นผู้สร้างการเรียนรู้และความเข้าใจเรื่องสวัสดิการชุมชนและเชิญชวนคนในตำบลมาร่วมกิจกรรมของกองบุญฯ โดยในการอบรมนั้นได้ดำเนินการอบรมใน 4 เรื่องคือ 1) ความรู้ความเข้าใจเรื่องสวัสดิการชุมชนและบทบาทของนวัตกรสวัสดิการชุมชน 2) เทคนิคการทำงานในชุมชน 3) ความรู้เรื่องทุนทางสังคม และ 4) เทคนิคและวิธีการจัดเก็บข้อมูล จากนั้นได้ดำเนินการอบรม หลังจากอบรมแล้วผู้วิจัยและทีมนวัตกรสวัสดิการชุมชนได้ลงพื้นที่ทำการศึกษาข้อมูลทุนทางสังคมที่มีอยู่ในตำบลเปือย โดยได้แบ่งประเด็นศึกษา 3 ประเด็นคือ ทุนมนุษย์ ทุนสถาบันและทุนทางภูมิปัญญาและวัฒนธรรม สรุปผลการศึกษาแต่ละประเด็นคือ ทุนมนุษย์ มีความรู้อ่านออกเขียนได้ มีสุขภาพแข็งแรงดี มีผู้นำที่เข้มแข็ง เพราะส่วนใหญ่เป็นผู้นำรุ่นใหม่ที่เคยรับตำแหน่งปกครองหมู่บ้านมาก่อนแล้ว คือ เลื่อนตำแหน่งจากผู้ช่วยผู้ใหญ่บ้านมาเป็นผู้ใหญ่บ้าน และสมาชิกสภาเทศบาลตามลำดับ จึงมีความเป็นทีมของผู้นำชัดเจน นอกจากผู้นำที่เป็นทางการแล้ว ผู้นำที่ไม่เป็นทางการที่สำคัญในตำบลคือ พระครูอุดมโพธิกิจ เจ้าคณะตำบลเปือย เป็นศูนย์รวมจิตใจของประชาชนในตำบล เป็นผู้นำทางด้านความคิดที่สำคัญ เป็นผู้ริเริ่มก่อต้องกลุ่มกองบุญสัจจะสวัสดิการฯ และอีกหลายกิจกรรมพัฒนาคุณภาพชีวิตในตำบล ในด้านทุนของสถาบัน ครอบครัวมีความอ่อนไหวต่อกระแสการพัฒนาไม่ต่างจากพื้นที่อื่น คือมีการอพยพไปหางานทำในเมืองอยู่บ้างเช่นเดียวกัน ความเป็นครอบครัวจึงมีส่วนขาดหายแรงงานและพ่อแม่ลูกไม่ได้อยู่ใกล้ชิดกัน แต่ยังไม่รุนแรงมากนัก ซึ่งเทคโนโลยีการสื่อสารในปัจจุบันได้ช่วยเติมเต็มในส่วนนี้ได้บ้าง เพราะถึงจะไปทำงานในเมืองแต่การติดต่อสื่อสารทำได้ง่าย ดังนั้นอยู่ไกลก็เหมือนใกล้ เพราะสามารถพูดคุยได้ในทันทีที่ต้องการ วัดและโรงเรียนทำหน้าที่ของตนเองได้อย่างเข้มแข็ง องค์กรปกครองส่วนท้องถิ่น สามารถดำเนินการแก้ปัญหาของประชาชนในตำบลได้ตามศักยภาพ โดยภาพรวมแล้วทุกสถาบันในตำบลสามารถทำหน้าที่ของตนเองได้ในระดับดี แต่สิ่งที่ประสบปัญหาคือ การมีวิสัยทัศน์เรื่องการพัฒนาตำบลร่วมกันของสถาบัน และการไม่มีเวทีปรึกษาหารือร่วมกันถึงทิศทางการทำงานพัฒนาคุณภาพชีวิตของประชาชนในตำบลร่วมกัน ซึ่งส่งผลให้ขาดพลังในการดำเนินงาน การขับเคลื่อนงานเพื่อสร้างความเข้มแข็งให้กองบุญสัจจะสวัสดิการฯ ในตำบลก็เช่นเดียวกัน ทุกสถาบันขาดวิสัยทัศน์ร่วมกันในการดำเนินงาน จึงต่างฝ่ายต่างดำเนินการในหน้าที่ของตนเอง เมื่อมีการร้องขอความร่วมมือได้มีการให้ความร่วมมือเป็นครั้ง ๆ ไป ไม่ได้มีการปรึกษาและมองเห็นอนาคตร่วมกัน ซึ่งเรื่องนี้เป็นโจทย์สำคัญที่ผู้วิจัยและคณะต้องแสวงหาคือ แนวทางการสร้างให้เกิดวิสัยทัศน์ร่วมในการพัฒนาคุณภาพชีวิตของตำบลและเวทีปรึกษาหารือเพื่อขับเคลื่อนวิสัยทัศน์ร่วมนั้นให้เป็นจริง เพราะเป็นทุนทางสังคมที่สำคัญในการเสริมความเข้มแข็งของกองบุญสัจจะสวัสดิการฯ ในด้านทุนภูมิปัญญาและวัฒนธรรม ผู้วิจัยได้จำแนกการศึกษาออกเป็น 4 ประเด็น คือ 1) ภูมิปัญญาท้องถิ่น
2) ความไว้เนื้อเชื่อใจกัน 3) ความเอื้อเฟื้อเผื่อแผ่ และ 4) ความสัมพันธ์ของประชาชนในตำบล มีสาระสำคัญดังต่อไปนี้ 1) ภูมิปัญญาท้องถิ่น ในตำบลเปือยมีภูมิปัญญาท้องถิ่นที่สำคัญคือ การทำนา การถนอมอาหาร และการทอผ้า ซึ่งในแต่ละเรื่องมีแนวโน้มลดน้อยลง มีเพียงภูมิปัญญาเรื่องการทำนา ที่มีความเห็นตรงกันว่า กำลังเกิดเป็นกระแสนำภูมิปัญญาท้องถิ่นดั้งเดิมมาใช้ในกระบวนการผลิตข้าวปลอดสารเคมีมากขึ้น 2) ความไว้เนื้อเชื่อใจ ในตำบลเปือยประชาชนมีความไว้วางใจกันในระดับที่น่าพึงพอใจ เพราะทุกหมู่บ้านของตำบลเปือย มีกลุ่มการเงินชุมชน (กลุ่มสัจจะสะสมทรัพย์เพื่อพัฒนาคุณธรรมครบวงจรชีวิต) ทุกหมู่บ้าน โดยกลุ่มการเงินดังกล่าว มีประชาชนในหมู่บ้านเป็นผู้ดูแลบริหารจัดการกันเอง แต่ละกลุ่มมีอายุไม่น้อยกว่า 5 ปี กิจกรรมกองทุนการเงินดังกล่าวสามารถชี้วัดเรื่องความไว้วางใจกันของประชาชนในตำบลได้เป็นอย่างดี 3) ความเอื้อเฟื้อเผื่อแผ่ ประชาชนในตำบลเปือย มีความเอื้อเฟื้อเผื่อแผ่และช่วยเหลือกันในระดับที่น่าพอใจ เช่น การช่วยเหลือเกื้อกูลกันในงานบุญประเพณี หรือกิจการงานบุญในตำบล งานศพ งานบวช และงานแต่ง ฯลฯ จากการลงพื้นที่สัมภาษณ์ มีข้อกังวลของกลุ่มคนวัยกลางคนและผู้สูงอายุ ว่าอนาคตไม่แน่ใจว่า ความเอื้อเฟื้อเผื่อแผ่และช่วยเหลือกันจะยังคงมีอยู่ต่อไปเหมือนเดิมหรือไม่ เพราะปัจจุบันกระแสของสังคมที่ประชาชนต้องออกไปหางานทำที่ต่างพื้นที่ ไม่ค่อยมีเวลาอยู่บ้าน การพบปะพูดคุยกันมีน้อยลง จึงต้องคิดร่วมกันว่าทำอย่างไรวัฒนธรรมของชุมชน/ตำบล เรื่องความเอื้อเฟื้อเผื่อแผ่ ความรักถิ่นฐานบ้านเกิดจะยังคงอยู่และส่งต่อไปถึงลูกหลานรุ่นต่อไป 4) ความสัมพันธ์ของประชาชนในตำบล ระบบเครือญาติมีความใกล้ชิดกันน้อยลง เพราะญาติในรุ่นหลังๆ ต้องไปหางานทำนอกพื้นที่ แต่ระบบญาติที่ไม่ใช่เครือญาติกัน แต่เป็นญาติที่เกิดจากความคุ้นเคยกันภายในตำบลกลับมีความเข้มแข็งขึ้น เพราะถือว่าเป็นคนที่อยู่ในตำบลเดียวกันและมีลูกหลานไปทำงานต่างถิ่นเหมือนกัน แต่มีข้อสังเกตจากการลงพื้นที่ว่า ต้องมีการพัฒนาที่จิตใจของคนให้มากขึ้นและสม่ำเสมอ เพราะต้องต่อสู้กับกระแสของการแข่งขันในรูปแบบต่าง ๆ ไม่เช่นนั้นในอนาคตคนจะมีการแข่งขันกันและนำไปสู่ความสัมพันธ์ การช่วยเหลือกันที่ลดน้อยลง